《吴户曹传枢贵言讶余不通京师书》
明代·庞尚鹏

自昔称哲人，无书抵政府。曾闻司马公，引拔登贤路。

青史传美谈，高名重千古。我本西家愚，碌碌安足数。

即持万言书，累牍终何补。追忆廿年时，努力事明主。

徒怀狗马心，无由报恩遇。今逢尧舜时，夔龙满朝著。

推毂日纷纷，征途渺何许。往彻至今存，念之倍疑惧。

飘泊叹浮名，好似风中絮。自怜骨相寒，何劳问唐举。

我命本自天，谁能复陶铸。投笔对青山，逍遥重箕踞。

作者简介：（?—约1582）广东南海人，字少南。嘉靖三十二年进士。授乐平知县，擢御史，出按河南、浙江等地，搏击豪强，吏民震慑。嘉靖四十四年，在浙江推行一条鞭法，为一条鞭法之始。隆庆元年，迁大理右寺丞。次年，擢右佥都御史，兼领九边屯务。诸御史督盐政者以事权被夺，起而攻之，斥为民。万历四年起故官巡抚福建，拜左副都御史。忤张居正罢归，家居四年卒，谥惠敏。有《百可亭摘稿》。